โฆษกประจำสำนักนายกรัฐมนตรี เปิดเผย ยังไม่ประกาศ พ.ร.ก. ฉุกเฉินควบคุมสถานการณ์โควิด -19 เพราะต้องชัดเจนถึงหลักการ เหตุผลและความจำเป็น
โฆษกประจำสำนักนายกรัฐมนตรี เปิดเผย ยังไม่ประกาศ พ.ร.ก. ฉุกเฉินควบคุมสถานการณ์โควิด -19 เพราะต้องชัดเจนถึงหลักการ เหตุผลและความจำเป็น นางนฤมล ภิญโญสินวัฒน์ โฆษกประจำสำนักนายกรัฐมนตรี แถลงว่า คณะรัฐมนตรี มีมติอนุมัติหลักการให้นายกรัฐมนตรีพิจารณาการประกาศ พ.ร.ก.ฉุกเฉินควบคุมสถานการณ์โควิด -19 โดยคาดว่าจะมีการประกาศในช่วงเช้าวันพฤหัสบดีที่ 26 มีนาคม  2563 เป็นระยะเวลา 1 เดือน แต่ขณะนี้ยังไม่มีข้อกำหนดใดๆ เพราะจะต้องพิจารณาอย่างรอบคอบ เพื่อเตรียมการสื่อสารกับประชาชนให้ชัดเจนถึงหลักการ เหตุผลและความจำเป็น รวมถึงจะมีการตั้งศูนย์อำนวยการฉุกเฉิน เพื่อเป็นศูนย์กลางข้อมูลข่าวสารของประเทศโฆษกประจำสำนักนายกรัฐมนตรี กล่าวด้วยว่า คณะรัฐมนตรี มีมติเห็นชอบตามที่กระทรวงการท่องเที่ยวและกีฬาเสนอ มาตรการเยียวยา ระยะที่ 2 ให้แก่ผู้ประกอบการธุรกิจด้านนำเที่ยว มัคคุเทศน์ เนื่องจากในสถานการณ์ปัจจุบันเกิดวิกฤติการแพร่ระบาดของโรคติดเชื้อไวรัสโคโรนา 2019 (COVID-19) ซึ่งส่งผลกระทบในวงกว้างต่อเศรษฐกิจภาคการท่องเที่ยว ธุรกิจการท่องเที่ยวเกิดความชะงักงันโดยลดจำนวนเงินวางหลักประกันเป็นเงินสด หรือหนังสือค้ำประกันของธนาคาร ที่ผู้ประกอบธุรกิจนำเที่ยว แบ่งเป็น 4 ประเภท คือ ประเภทนำเที่ยวเฉพาะพื้นที่ ลดวงเงินเหลือ 3,000 บาท,ประเภทภายในประเทศ เหลือ 15,000 บาท ,ประเภทนำเที่ยวจากต่างประเทศ เหลือ 30,000 บาท และประเภททั่วไปเหลือ 60,000 บาท